Sala-i-Martín sobre la fusió Caixabank-Bankia: "Perjudica consumidors, empleats i contribuents"

Tue, 15 Sep 2020 10:45:00 +0000

Republicat de El matí de Catalunya Ràdio (Laura Rosel), Informe Sala i Martín (Laura Rosel) ©️Catalunya Ràdio - CCMA

L'economista Xavier Sala-i-Martín creu que els plans d'integració de Caixabank i Bankia són dolents per als clients ("quan hi ha menys competència, els consumidors hi perden"), per als treballadors ("si tanquen oficines, els empleats també en surten perjudicats") i per al contribuent, pel risc que un gran banc com aquest pugui acabar sent rescatat amb diners públics. "No tinguis cap dubte que en la pròxima crisi financera, els bancs grossos utilitzaran l'argument que són massa grans per deixar que facin fallida". Sala-i-Martín veu inevitable que a la llarga desapareguin més bancs, per la irrupció de les noves tecnologies. El professor de la Universitat Colúmbia també critica la llei de regulació dels preus del lloguer, aprovada al Parlament: "L'oferta de pisos de lloguer baixarà, i això és contrari a l'objectiu de la llei."